FÆLLES HOLDNING af 2. juni 1997 fastlagt af Rådet på grundlag af artikel J.2 i traktaten om Den Europæiske Union vedrørende Albanien (97/357/FUSP)

RÅDET FOR DEN EUROPÆISKE UNION HAR -

under henvisning til traktaten om Den Europæiske Union, særlig artikel J.2, og

ud fra følgende betragtninger:

Albanien indgår i den regionale strategi, som Rådet fastlagde i sine konklusioner af 26. februar 1996;

der er indgået en aftale mellem Det Europæiske Fællesskab og Albanien om handel og handelsmæssigt og økonomisk samarbejde (1);

Rådet bekræftede den 24. marts 1997 på ny, at Unionen er fast besluttet på at spille en vigtig rolle for at hjælpe Albanien med at vende tilbage til politisk og økonomisk stabilitet;

Rådet besluttede, at Unionen vil samarbejde inden for rammerne af Organisationen for Sikkerhed og Samarbejde i Europa (OSCE); Det Permanente Råd for OSCE besluttede den 27. marts 1997 at etablere OSCE-tilstedeværelse i Albanien;

De Forenede Nationers Sikkerhedsråd udtrykte i resolution 1101 af 28. marts 1997 tilfredshed med forskellige FN-medlemsstaters tilbud om at etablere en midlertidig, begrænset multinational beskyttelsesstyrke i Albanien; den multinationale beskyttelsesstyrke (MNPA) er trådt i funktion;

Rådet tilkendegav den 29. april 1997 sin støtte til den indsats, der gøres af Den Vesteuropæiske Union (WEU) og Europarådet for at bidrage til at genoprette en funktionsdygtig politistyrke i Albanien -

FASTLAGT FØLGENDE FÆLLES HOLDNING:

Artikel 1

Den Europæiske Union bistår inden for rammerne af OSCE's koordination ved sin egen indsats og tilstedeværelse på stedet Albanien med at fremme den demokratiske proces, at vende tilbage til politisk stabilitet og intern sikkerhed samt at afholde frie og fair valg. Den skal fortsat yde humanitær bistand og støtte økonomiske reformer.

I denne forbindelse koordinerer Unionen sit arbejde med andre internationale organisationer, herunder WEU og Europarådet.

Unionen koordinerer sit arbejde med den multinationale beskyttelsesstyrke for at lette sikker og hurtig levering af humanitær bistand og for at være med til at skabe et sikkert klima for internationale organisationers missioner i Albanien.

Artikel 2

Rådet noterer sig, at Kommissionen på Det Europæiske Fællesskabs vegne:

- imødekommer det albanske folks umiddelbare behov ved at levere levnedsmidler og medicin gennem Det Europæiske Fællesskabs Kontor for Humanitær Bistand

- overvejer at koncentrere PHARE-bistand omkring områder, der har direkte forbindelse med konsolidering af demokratiet, genrejsning af økonomien og styrkelse af den offentlige administration i Albanien

- koordinerer tilvejebringelse af finansiel bistand med internationale finansielle institutioner

- er rede til at bidrage til WEU's og Europarådets indsats inden for rammerne af mandatet for et multinationalt rådgivende politikorps med henblik på at genoprette en funktionsdygtig albansk politistyrke

- er rede til at støtte OSCE's valgbistand og overvågningsindsats.

Artikel 3

Unionen er rede til at bistå ved afholdelse af frie og fair parlamentsvalg på et tidligt tidspunkt, navnlig gennem overvågning.

Den tillægger den rolle, som frie albanske medier skal spille i oplysningsindsatsen forud for valget, særlig betydning.

I denne forbindelse træffer Unionen hurtigst muligt afgørelse om de nærmere enkeltheder vedrørende sit bidrag.

Artikel 4

Unionen er rede til at overveje, at der på et hensigtsmæssigt tidspunkt og under hensigtsmæssige omstændigheder indkaldes til en international konference om Albanien, som internationale finansielle institutioner, OSCE, De Forenede Nationer samt tredjelande vil blive indbudt til at deltage i.

Artikel 5

Denne fælles holdning har virkning fra dagen for vedtagelsen.

Artikel 6

Denne fælles holdning offentliggøres i Tidende.

Udfærdiget i Luxembourg, den 2. juni 1997.

På Rådets vegne

H. VAN MIERLO

Formand

(1) EFT nr. L 343 af 25. 11. 1992, s. 2.